
Text rozhodnutia
Súd: Krajský súd Bratislava Spisová značka: 11CoP/543/2013 Identifikačné číslo súdneho spisu: 1213214864 Dátum vydania rozhodnutia: 25. 06. 2014 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2014:1213214864.1 Uznesenie Krajský súd v Bratislave vo veci starostlivosti súdu o maloletú B. V. M., N.. XX.XX.XXXX, zastúpenú kolíznym opatrovníkom Úradom práce, sociálnych vecí a rodiny, Bratislava, Vazovova 7/a, dieťa rodičov: matka -D. E., A. A. X, A., a otec - R. M., A. E.. F. E. B..N..E.., XXXXX J., C. T., zast. Studio Legal s.r.o., Mostová 2, Bratislava, o návrhu matky na úpravu práv a povinností rodičov k maloletému dieťaťu, na odvolanie matky proti uzneseniu Okresného súdu Bratislava II, č.k. 28P 87/2013-54 zo dňa 03.10.2013, jednohlasne takto r o z h o d o l : Uznesenie súdu prvého stupňa sa potvrdzuje. Žiaden z účastníkov nemá právo na náhradu trov konania. o d ô v o d n e n i e : Súd prvého stupňa zastavil konanie, ktorým žiadala matka súd, aby zveril maloletú do jej osobnej starostlivosti a otca, aby zaviazal prispievať na výživu maloletej sumou 30% z výšky jeho príjmu, s tým, že zastupovať maloletú a spravovať jej majetok bude matka. Žiadnemu z účastníkov nepriznal právo na náhradu trov konania. Súd prvého stupňa právne zdôvodnil svoje rozhodnutie ust. § 103, 104 ods. 1 O.s.p., článkom 16 Dohovoru o občianskoprávnych aspektoch medzinárodných únosov detí. Súd prvého stupňa konštatoval, že k premiestneniu dieťaťa jeho matkou z členského štátu jeho obvyklého pobytu došlo neoprávnene, pričom súd prvého stupňa v zmysle Nariadenia Rady ES 2201/2003 nemá právomoc na konanie vo veci, keďže nie je splnená ani jedna z podmienok v zmysle čl. 10 predmetného nariadenia. Naviac justičné orgány Slovenskej republiky sú povinné zdržať sa rozhodovania vo veci opatrovníckeho práva, až kým sa nerozhodne, že návrat dieťaťa sa podľa tohto dohovoru neuskutoční, okrem prípadu, keď v primeranej lehote po doručení oznámenia nebola podaná žiadosť podľa tohto dohovoru. Proti tomuto rozhodnutiu podala odvolanie matka maloletej, ktorá žiadala aby bolo rozhodnutie súdu zrušené a vec vrátené súdu prvého stupňa na ďalšie konanie. Uviedla, že právomoc slovenských súd je daná, pretože C. súd rozhodnutím 173/08 vzťahujúci sa na maloletú B. zo dňa 21.02.2013 konštatoval zánik svojej právomoci. Uvedené rozhodnutie priložila k odvolaniu. Odvolací súd preskúmal rozhodnutie podľa § 212 ods. 2 písm. a/ O.s.p., vec prejednal podľa § 214 ods. 2 O.s.p., a dospel k záveru, že rozhodnutie súdu prvého stupňa je správne. Súd prvého stupňa vec správne právne posúdil, pričom odvolací súd poukazuje na správne dôvody súdu prvého stupňa, s ktorými sa stotožňuje. Naviac odvolací súd zistil, že v predmetnej veci sa koná na Okresnom súde Bratislava I sp.zn. 2P 30/10 vo veci nariadenia návratu maloletej do krajiny obvyklého pobytu, kde súd prvého stupňa rozhodol 18.02.2014 tak, že nariadil návrat maloletej do C. do 3 dní od právoplatnosti rozhodnutia. Vec bola predložená 06.05.2014 Krajského súdu v Bratislave v dôsledku odvolania matky a kolíznej opatrovníčky. Za danej situácie, keď sa koná vo veci nariadenia návratu maloletej do krajiny obvyklého pobytu a uvedené konanie nie je právoplatné, zhodne s názorom súdu prvého stupňa má odvolací súd za to, že sa slovenské súdy v zmysle článku 16 Dohovoru o občianskoprávnych aspektoch medzinárodných únosov detí musia zdržať rozhodovania vo veciach opatrovníckeho práva až kým sa nerozhodne, že sa návrat dieťaťa podľa tohto Dohovoru neuskutoční. Neboli splnené ani podmienky pre založenie právomoci slovenských súdov podľa článku 10 Nariadenia Rady ES 2201/2003 tak, ako to konštatuje vo svojom rozhodnutí súd prvého stupňa. Z dokladu ktorý predložila matka maloletej - rozhodnutie súdu pre mladistvých v E. Č.. XXX/XXXX vzťahujúcu sa na V. B. V. M. zo dňa 21.02.2013 bolo zistené, že dieťa bolo zverené nariadením z januára 2011 do výlučnej opatery otca a bol určený styk dieťaťa s matkou a že spomínané nariadenie je platné s ďalšími nariadeniami voči obom rodičom. Zároveň bolo nariadené uloženie spisu do archívu. Skutočnosť, že nie je doposiaľ právoplatne ukončené konanie o nariadenie návratu maloletej do krajiny obvyklého pobytu, ktoré rozhodnutie zároveň aj vyrieši obvyklý pobyt maloletej, odvolací súd má za to, že prvostupňový súd vo veci správne rozhodol, keď nie je daná právomoc slovenských súdov. Rozhodnutie súdu prvého stupňa je správne odvolací súd ho potvrdil podľa § 219 O.s.p.. Poučenie: Proti tomuto uzneseniu odvolanie nie je prípustné.

